– Empatiassa on kysymys siitä, että ymmärtää, miltä toisesta tuntuu. Oman kokemukseni perusteella voin sanoa, miltä tuntuu ihmisestä, joka on ollut kauan työtön, sanoo Pirkanmaan TE-toimistossa asiantuntijana aloittanut Antti Salmi.

Uuden lain mukaan TE-toimistot haastattelevat jokaisen työttömän kolmen kuukauden välein. Tämä tarkoittaa jopa miljoonan haastattelun tekemistä Suomessa vuosittain.

Urakan hoitamiseksi työvoimahallinto sai 10 miljoonaa euroa eli 200 henkilötyövuoden verran rahaa uuden väen rekrytoimiseksi. Esimerkiksi Pirkanmaan TE-toimisto on vuoden alusta palkannut 24 asiantuntijaa määräaikaishaastatteluihin.

Työttömyys on harvoin oma vika

Yksi näin työllistynyt onnekas on vuonna 2015 kasvatustieteen maisteriksi valmistunut Antti Salmi.

– Valmistuttuani ajattelin, kun minulla on hyvät paperit ja hyvin olen hoitanut hommani, että tästähän se työelämä sitten alkaa.

Toisin kävi.

– Törmäsin kyllä hyvin nopeasti siihen, että aina löytyi kokeneempia. Huomasin, että ne opiskeluajan kesät olisi pitänyt olla muissa hommissa kuin varastomiehenä.

Antti Salmi oli työttömänä yhteensä puolitoista vuotta.

– En halua hävetä sanoa olleeni pitkäaikaistyötön, koska en koe, että se olisi ollut oma vikani. Kyllä me tässä työssä tiedämme mikä on tilanne, valtaosassa tapauksia ihmisten työttömyys ei ole millään tasolla heidän oma vikansa.

– Siihen vaikuttaa niin moni asia, eniten tietenkin talous ja työpaikkojen määrä.

Asioista sovitaan yhdessä

Useimmiten puhelimitse tehtävässä määräaikaishaastattelussa päivitetään työttömän työnhakijan tiedot ja seurataan onko työllistymissuunnitelmaa noudatettu.

– Tiedot ajan tasalle, sitten käydään läpi sitä, mikä on henkilön oma ajatus suunnitelmasta. Sitä vasten peilataan sitä, mitä tarjottavaa meillä on, Antti Salmi luettelee.

Mitä sanot niille, jotka pelkäävät TE-toimiston haastattelua?

– Se on turhaa. Tässä on tarkoitus saada esiin nimenomaan juuri ne asiat, millä voidaan auttaa asiakasta jollakin tasolla. Asiat sovitaan yhdessä. Ei sinne aleta laittamaan sellaisia asioita ihmisille, joista ei yhteisymmärryksessä sovita.

Entäs jos tällainen haastattelujen tahti olisi ollut jo aiemmin, kun itse olit pitkään työttömänä?

– Se olisi ollut tosi hienoa, jos joku olisi soittanut minulle ja käynyt läpi, mitä tällainen koulutettu ihminen, jolla ei ollut työkokemusta, voi tehdä. Olin kyllä selannut TE-toimiston sivuja usein, mutta ei niitä osaa suhteuttaa. Monet ovat vaikeita juttuja.

Ainakin tämä työttömien haastattelija kokee olevansa palveluammatissa.

Lue myös: Karenssin pelko varjostaa työttömien haastatteluja, joita moni pitää täysin hyödyttöminä.

Työttömän Tiinan mielestä TE-toimiston haastattelut ovat yhtä tyhjän kanssa - "Haastattelupakon ei pitäisi olla sivistysvaltion nykypäivää"